Wara l-pubblikazzjoni tal-lum tal-aġġudikazzjoni tal-Organizzazzjoni Dinjija tal-Kummerċ (WTO) rigward l-ammont ta' kontromiżuri tal-Istati Uniti fit-tilwima tad-WTO dwar l-Airbus, il-Kummissarju għall-Kummerċ Cecilia Malmström għamlet id-dikjarazzjoni li ġejja: “L-Unjoni Ewropea tieħu nota tad-deċiżjoni tal-bord tal-arbitraġġ tal-Organizzazzjoni Dinjija tal-Kummerċ (WTO) fil-każ tal-Airbus, u l-livell tal-kontromiżuri possibbli. Aħna għadna tal-fehma li anke jekk l-Istati Uniti jiksbu awtorizzazzjoni mill-Korp għas-Soluzzjoni tat-Tilwim tad-WTO, li napplikaw kontromiżuri issa tkun għażla kontroproduttiva u nieqsa minn viżjoni. Kemm l-UE kif ukoll l-Istati Uniti nstabu ħatja, skont is-sistema tas-soluzzjoni tat-tilwim tad-WTO, li komplew jagħtu ċerti sussidji illegali lill-manifatturi tal-inġenji tal-ajru tagħhom. Fil-każ parallel tal-Boeing, fi ftit xhur oħra l-UE wkoll se tingħata drittijiet li timponi kontromiżuri kontra l-Istati Uniti b'riżultat tan-nuqqas kontinwu tagħhom li jikkonformaw mar-regoli tad-WTO. F'April li għadda ġiet ippubblikata lista preliminari tal-prodotti tal-Istati Uniti li għandhom jitqiesu għal kontromiżuri. Madankollu, l-impożizzjoni reċiproka ta' kontromiżuri tikkawża biss ħsara lin-negozji u liċ-ċittadini fuq iż-żewġ naħat tal-Atlantiku, u tikkawża ħsara lill-kummerċ globali u lill-industrija usa' tal-avjazzjoni fi żmien delikat. Il-Kummissjoni Ewropea kkomunikat b'mod konsistenti lill-Istati Uniti li l-Unjoni Ewropea hija lesta li taħdem magħhom fuq soluzzjoni ġusta u bbilanċjata għall-industriji tal-inġenji tal-ajru rispettivi tagħna. Is-settur tal-inġenji tal-ajru huwa fost l-aktar industriji kumplessi fid-dinja, mil-lat tal-iżvilupp, il-produzzjoni u l-finanzjament. L-ispeċifiċità tas-settur titlob dixxiplini komprensivi ta' sussidju sabiex il-parteċipanti kollha jikkompetu fuq l-istess livell. Dan l-aħħar, f'Lulju li għadda, l-UE qasmet proposti konkreti mal-Istati Uniti għal reġim ġdid dwar is-sussidji tal-inġenji tal-ajru, u triq ‘il quddiem dwar l-obbligi ta' konformità eżistenti fuq iż-żewġ naħat. S'issa l-Istati Uniti għadhom ma rreaġixxewx. Aħna għadna lesti li nsibu soluzzjoni ġusta. Iżda jekk l-Istati Uniti jiddeċiedu li jimponu kontromiżuri awtorizzati tad-WTO, huma se jkunu qed ipoġġu lill-UE f'sitwazzjoni fejn mhu se jkollna l-ebda għażla ħlief li nagħmlu l-istess.” Għal Aktar Informazzjoni Id-Deċiżjoni tad-WTO li tawtorizza l-kontromiżuri Storja tat-tilwima Tilwima parallela tad-WTO dwar il-Boeing u kontromiżuri potenzjali tal-UE